CELEX: 32016R0239
Language: sl
Date: 2016-02-19 00:00:00
Title: Uredba Komisije (EU) 2016/239 z dne 19. februarja 2016 o spremembi Uredbe (ES) št. 1881/2006 glede mejnih vrednosti tropanskih alkaloidov v nekaterih žitnih kašicah za dojenčke in majhne otroke (Besedilo velja za EGP)

20.2.2016   
            
            
               SL
            
            
               Uradni list Evropske unije
            
            
               L 45/3
            
         UREDBA KOMISIJE (EU) 2016/239
   z dne 19. februarja 2016
   o spremembi Uredbe (ES) št. 1881/2006 glede mejnih vrednosti tropanskih alkaloidov v nekaterih žitnih kašicah za dojenčke in majhne otroke
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 315/93 z dne 8. februarja 1993 o določitvi postopkov Skupnosti za kontaminate v hrani (1) in zlasti člena 2(3) Uredbe,
   ob upoštevanju naslednjega:
   
               (1)
            
            
               Uredba Komisije (ES) št. 1881/2006 (2) določa mejne vrednosti nekaterih onesnaževal v živilih.
            
         
               (2)
            
            
               Znanstveni odbor za onesnaževala v prehranski verigi (v nadaljnjem besedilu: odbor CONTAM) Evropske agencije za varnost hrane (v nadaljnjem besedilu: agencija EFSA) je sprejel mnenje o tropanskih alkaloidih v živilih in krmi (3).
            
         
               (3)
            
            
               Tropanski alkaloidi so sekundarni metaboliti, ki se naravno pojavljajo v rastlinah številnih družin, vključno z družinami Brassicaceae, Solanaceae in Erythroxylaceae. Do zdaj je bilo identificiranih več kot 200 tropanskih alkaloidov. Najbolj raziskana tropanska alkaloida sta (-)-hiosciamin in (-)-skopolamin. Atropin je racemna zmes (-)-hiosciamina in (+)-hiosciamina, od katerih ima samo enantiomer (-)-hiosciamin antiholinergične lastnosti.
            
         
               (4)
            
            
               Prisotnost tropanskih alkaloidov v rodu Datura je dobro poznana. Datura stramonium je zelo razširjena v zmernih in tropskih regijah, zato je semena Datura stramonium kot nečistoče mogoče najti v lanenem semenu, soji, sirku, prosu, sončnici in ajdi ter proizvodih iz njih. Semen Datura stramonium ni mogoče na preprost način s sortiranjem in čiščenjem odstraniti iz sirka, prosa in ajde, zato se ugotavlja onesnaženost sirka, prosa in ajde, proizvodov, pridobljenih iz njih, ter žitnih kašic, ki jih vsebujejo, s tropanskimi alkaloidi.
            
         
               (5)
            
            
               Odbor CONTAM je določil skupinski akutni referenčni odmerek (ARfD) v višini 0,016 μg/kg telesne teže, izražen kot vsota (-)-hiosciamina in (-)-skopolamina, ob upoštevanju enakovredne jakosti. Odbor CONTAM je sklenil, da bi lahko prehranska izpostavljenost majhnih otrok na podlagi omejenih razpoložljivih informacij bistveno presegala skupinski ARfD.
            
         
               (6)
            
            
               Zato je primerno določiti mejno vrednost za (-)-hiosciamin in (-)-skopolamin v žitnih kašicah za dojenčke in majhne otroke, ki vsebujejo proso, sirek, ajdo ali iz njih pridobljene proizvode. Vendar zaradi analiznih omejitev ni vedno mogoče ločiti med enantiomeroma hiosciamina, zato je primerno določiti mejno vrednost za atropin in skopolamin. Ker pri sintezi tropanskih alkaloidov v rastlinah nastajata le (-)-hiosciamin in (-)-skopolamin, ne pa tudi (+)-hiosciamin, rezultati analiz atropina v živilih rastlinskega izvora odražajo prisotnost (-)-hiosciamina.
            
         
               (7)
            
            
               Primerno je določiti pravila vzorčenja, ki naj bi se uporabljala za preverjanje skladnosti z mejnimi vrednostmi.
            
         
               (8)
            
            
               Uredbo (ES) št. 1881/2006 bi bilo zato treba ustrezno spremeniti.
            
         
               (9)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Priloga k Uredbi (ES) št. 1881/2006 se spremeni v skladu s Prilogo k tej uredbi.
   Člen 2
   Vzorčenje za preverjanje skladnosti z mejnimi vrednostmi se izvaja v skladu s pravili iz dela J Priloge I k Uredbi Komisije (ES) št. 401/2006 (4).
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 19. februarja 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 37, 13.2.1993, str. 1.
   
      (2)  Uredba Komisije (ES) št. 1881/2006 z dne 19. decembra 2006 o določitvi mejnih vrednosti nekaterih onesnaževal v živilih (UL L 364, 20.12.2006, str. 5).
   
      (3)  Odbor CONTAM agencije EFSA, 2013. Scientific Opinion on Tropane alkaloids in food and feed (Znanstveno mnenje o tropanskih alkaloidih v živilih in krmi). EFSA Journal 2013;11(10):3386, 113 str. doi:10.2903/j.efsa.2013.3386.
   
      (4)  Uredba Komisije (ES) št. 401/2006 z dne 23. februarja 2006 o določitvi metod vzorčenja in analiz za uradni nadzor vsebnosti mikotoksinov v živilih (UL L 70, 9.3.2006, str. 12).
   
      PRILOGA
      V oddelku 8 Priloge k Uredbi (ES) št. 1881/2006 se doda naslednji vnos:
      
         
                     Živila (1)
                  
                  
                     Mejne vrednosti (μg/kg)
                  
               
                     „8.2
                  
                  
                     
                        Tropanski alkaloidi
                         (1)
                     
                  
               
                      
                  
                  
                      
                  
                  
                     atropin
                  
                  
                     skopolamin
                  
               
                     8.2.1
                  
                  
                     predelane žitne kašice ter otroška hrana za dojenčke in majhne otroke, ki vsebujejo proso, sirek, ajdo ali iz njih pridobljene proizvode (29)
                  
                  
                     1,0 μg/kg
                  
                  
                     1,0 μg/kg
                  
               
      
         (1)  Kot tropanska alkaloida sta tu mišljena atropin in skopolamin. Atropin je racemna zmes (-)-hiosciamina in (+)-hiosciamina, od katerih ima samo enantiomer (-)-hiosciamin antiholinergične lastnosti. Ker zaradi analiznih omejitev ni vedno mogoče ločiti med enantiomeroma hiosciamina, se določita mejni vrednosti za atropin in skopolamin.“